Socialdemokratiets støtteparti Radikale Venstre var ikke taget med på råd forud for, at det i dag kom frem, at Mette Frederiksens særlige rådgiver Martin Rossen skal være en del af regeringens to mest magtfulde udvalg - koordinationsudvalget og økonomiudvalget.

Og udnævnelsen rejser så mange spørgsmål, at det skal tages op i præsidiet - Folketingets ledelse.

Det siger Radikale Venstres præsidiemedlem, Jens Rohde, hvor han vil opfordre til, at der bliver lavet et nyt regelsæt, der kan fortælle, hvilke beføjelser Martin Rossen har.

Læs også : Mette Frederiksen giver sin særlige rådgiver magtfuld plads i regeringen

- Vi er nødt til at vide, om vi har fået en ny vicestatsminister eller ej, siger Jens Rohde.

Hvilke spørgsmål er det, som præsidiet skal have svar på?

- I Radikale Venstre er vi ikke taget i ed om denne ansættelse, og derfor udstår der en lang række spørgsmål, siger Jens Rohde og fortsætter:

- Arbejder han for eksempel under ministeransvarlighedsloven, og skal man kunne indkalde ham i samråd. Han har jo ikke underskrevet Grundloven og er ikke udpeget som minister. Det skal vi have klarhed over, for det er vores opgave at kontrollere regeringen.

Hvad tænker du om, at I ikke blev taget i ed inden udnævnelsen?